Semmelweis Online Nyílt nap: minden fontos információ egy helyen a továbbtanulásról

Immár negyedik alkalommal rendezi meg 2024. január 19-én online nyílt napját a Semmelweis Egyetem, ahol az orvos- és egészségtudományok iránt érdeklődők minden hasznos információt megkaphatnak a továbbtanulásról. A hallgatói igényekre válaszul az online esemény idén új elemként február 12-én személyes campus túrával is kiegészül.

„A korábbi rendezvényekhez kapcsolódó kérdőíves felmérésünk alapján a résztvevők körében népszerűnek bizonyult az online nyílt nap, ugyanakkor a diákok részéről igény mutatkozott arra is, hogy az egyetem legfontosabb tereit élőben is megtekinthessék. Ezért idén a január 19-i online nyílt nap mellett szeretnénk lehetőséget biztosítani a felvételi előtt állóknak, hogy betekintést nyerjenek személyesen is a Semmelweis Egyetem oktatói, gyakorlati és hallgatói tereibe, többek között a tantermekbe, kollégiumokba, könyvtárba vagy akár a boncterembe” – ismertette dr. Tripolszky Bálint, a rendezvényt szervező Hallgatói Szolgáltatások Igazgatóságának vezetője.

Az online nyílt napon csaknem száz program – köztük kisfilmek, interaktív előadások és hallgatói fórumok – révén ismerhetik meg az érdeklődők az egyetem karait, középfokú szakképző iskoláit és tehetséggondozó programját.

„A rendezvény célja, hogy a felvételi előtt álló fiatalok a február 15-i jelentkezési határidő előtt minél teljesebb képet kapjanak hazánk egyetlen szakegyeteméről, ahol hat karon négy nyelven (magyar, angol, német, olasz) folynak orvos- és egészségtudományi képzések. Idén kiemelt figyelmet fordítunk arra, hogy a szóbeli bevezetésével megváltozott felvételi rendszert bemutassuk az érintetteknek, akik választ is kaphatnak majd minden felmerülő kérdésükre, emellett bepillanthatnak az intézmény pezsgő hallgatói életébe, a lakhatási, sportolási, kulturális lehetőségekbe és a nemzetközi kapcsolatokba is” – hangsúlyozta dr. Hermann Péter, a Semmelweis Egyetem oktatási rektorhelyettese.

Az online nyílt napra és a személyes campus túrára az alábbi felületen lehet előzetesen regisztrálni karonként https://semmelweis.hu/felvetelizoknek/nyiltnap/.

Sajtókapcsolat:

* +36 20 670 1574
* hirek@semmelweis.hu

Eredeti tartalom: Semmelweis Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/10054/semmelweis-online-nyilt-nap-minden-fontos-informacio-egy-helyen-a-tovabbtanulasrol/